               EURÓPSKA KOMISIA
            V Bruseli28. 10. 2020
            COM(2020) 678 final
            2020/0309(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Spoločnom výbore zriadenom podľa Dohody medzi Európskou úniou a Japonskom o hospodárskom partnerstve, pokiaľ ide o zmenu dodatkov 2-C-1 a 2-C-2 k prílohe 2-C o motorových vozidlách a ich častiach

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v Spoločnom výbore zriadenom Dohodou medzi Európskou úniou a Japonskom o hospodárskom partnerstve v súvislosti s pripravovaným prijatím rozhodnutia Spoločného výboru o zmene dodatkov 2-C-1 a 2-C-2 k prílohe 2-C o motorových vozidlách a ich častiach.

               2.Kontext návrhu

               2.1.Dohoda medzi Európskou úniou a Japonskom o hospodárskom partnerstve

               Cieľom dohody medzi Európskou úniou a Japonskom o hospodárskom partnerstve (ďalej len „dohoda“) je liberalizácia a uľahčenie obchodu a investícií, ako aj podpora užších hospodárskych vzťahov medzi zmluvnými stranami. Dohoda nadobudla platnosť 1. februára 2019.

               2.2.Spoločný výbor

               Článkom 22.1 ods. 1 dohody sa zriaďuje Spoločný výbor zložený zo zástupcov oboch zmluvných strán. V článku 22.1 ods. 4 sa stanovuje, že v záujme zabezpečenia riadneho a účinného fungovania dohody „Spoločný výbor:

               a)na svojom prvom zasadnutí prijme svoj rokovací poriadok a

               b)na svojom prvom zasadnutí prijme rokovací poriadok tribunálu a kódex správania pre rozhodcov uvedené v článku 21.30, ako aj úpravu mediačného konania uvedenú v článku 21.6 ods. 2.“

               Podľa článku 22.2 ods. 3 sa všetky rozhodnutia a odporúčania Spoločného výboru prijímajú na základe konsenzu.

               2.3.Pripravovaný akt Spoločného výboru

               S cieľom zohľadniť regulačný vývoj, ku ktorému došlo v Japonsku a EÚ, pokiaľ ide o vykonávanie predpisov EHK OSN, sa navrhuje, aby Spoločný výbor prijal rozhodnutie, ktorým sa menia dodatky 2-C-1 a 2-C-2 k prílohe 2-C k dohode. Zmeny spočívajú v zahrnutí predpisov EHK OSN č. 53, 85, 145 a 146 do dodatku 2-C-1 a vo vypustení predpisov EHK OSN č. 53 a 85 z dodatku 2-C-2.

               Pripravovaný akt sa stane pre zmluvné strany záväzným v súlade s článkom 22.2 ods. 1 dohody, v ktorom sa stanovuje: „Spoločný výbor môže prijímať rozhodnutia v prípadoch stanovených v tejto dohode. Prijaté rozhodnutia sú pre zmluvné strany záväzné. Každá zmluvná strana prijme opatrenia potrebné na vykonanie prijatých rozhodnutí.“

               3.Pozícia, ktorá sa má zaujať v mene Únie

               Týmto návrhom rozhodnutia Rady sa stanovuje pozícia, ktorá sa má zaujať v mene Únie v Spoločnom výbore zriadenom dohodou, pokiaľ ide o zmenu dodatkov 2-C-1 a 2-C-2 k prílohe 2-C k dohode.

               Na základe posúdenia prvej pracovnej skupiny pre motorové vozidlá a ich časti sa zmluvné strany dohodli, že Spoločnému výboru odporučia, aby prijal rozhodnutie, ktorým sa menia uvedené dodatky s cieľom zohľadniť pokrok dosiahnutý od podpísania dohody v diskusiách o regulácii Európskej hospodárskej komisie Organizácie Spojených národov (EHK OSN).

               Zahrnutím týchto dodatočných predpisov OSN do príslušných dodatkov by sa zvýšila právna istota pre hospodárske subjekty, pokiaľ ide o regulačný rámec preferenčných obchodných vzťahov medzi zmluvnými stranami.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  1
               .

               4.1.2.Uplatnenie na tento prípad

               Spoločný výbor je orgán zriadený dohodou, a to Dohodou medzi Európskou úniou a Japonskom o hospodárskom partnerstve.

               Akt, ktorý má Spoločný výbor prijať, predstavuje akt s právnymi účinkami. Pripravovaný akt bude záväzný podľa medzinárodného práva v súlade s článkom 22.2 dohody.

               Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky.

               Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia je článok 207 ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže daným aktom Spoločného výboru sa zmenia dodatky 2-C-1 a 2-C-2 k prílohe 2-C k dohode, je vhodné, aby sa po prijatí uverejnil v Úradnom vestníku Európskej únie.

               2020/0309 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Spoločnom výbore zriadenom podľa Dohody medzi Európskou úniou a Japonskom o hospodárskom partnerstve, pokiaľ ide o zmenu dodatkov 2-C-1 a 2-C-2 k prílohe 2-C o motorových vozidlách a ich častiach

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohoda medzi Európskou úniou a Japonskom o hospodárskom partnerstve (ďalej len „dohoda“) nadobudla platnosť 1. februára 2019
                  2
               .

               (2)V prílohe 2-C o motorových vozidlách a ich častiach k dohode sa v dodatku 2-C-1 uvádza zoznam predpisov OSN uplatňovaných oboma zmluvnými stranami a v dodatku 2-C-2 zoznam predpisov OSN uplatňovaných jednou zo zmluvných strán, ktoré druhá zmluvná strana zatiaľ neposúdila.

               (3)V období po podpísaní dohody a v dôsledku pokroku v diskusiách o regulácii v rámci Európskej hospodárskej komisie Organizácie Spojených národov (EHK OSN) zmluvné strany začali uplatňovať dodatočné predpisy OSN, ktoré pôvodne neboli uvedené v dodatkoch 2-C-1 a 2-C-2. Zahrnutím daných dodatočných predpisov OSN do príslušných dodatkov by sa zvýšila právna istota pre hospodárske subjekty, pokiaľ ide o regulačný rámec preferenčných obchodných vzťahov medzi zmluvnými stranami.

               (4)Podľa článku 23.2 ods. 3 a článku 23.2 ods. 4 písm. b) dohody môže Spoločný výbor v súlade s príslušnými vnútroštátnymi právnymi postupmi zmluvných strán prijímať rozhodnutia o zmene dodatkov 2-C-1 a 2-C-2 k prílohe 2-C k dohode.

               (5)Existuje právna povinnosť stanoviť pozíciu, ktorá sa má v mene Únie zaujať v Spoločnom výbore, keďže pripravované rozhodnutie Spoločného výboru bude pre Úniu záväzným.

               (6)Rozhodnutím Spoločného výboru sa zmení dohoda, je preto vhodné, aby sa rozhodnutie po jeho prijatí Spoločným výborom uverejnilo v Úradnom vestníku Európskej únie,

               PRIJALA TOTO ROZHODNUTIE:

               Článok 1

               Pozícia k zmene dodatkov 2-C-1 a 2-C-2 k prílohe 2-C k dohode, ktorá sa má zaujať v mene Únie v Spoločnom výbore, sa uvádza v prílohe.

               Článok 2

               Toto rozhodnutie je určené Komisii.

               Článok 3

               Rozhodnutie Spoločného výboru sa uverejní v Úradnom vestníku Európskej únie.

               V Bruseli

                     Za Radu

                     predseda

                     (1)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (2)

                        Ú. v. EÚ L 330, 27.12.2018, s. 1 – 2.

    ---documentbreak---

               EURÓPSKA KOMISIA
            V Bruseli28. 10. 2020
            COM(2020) 678 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v Spoločnom výbore zriadenom podľa Dohody medzi Európskou úniou a Japonskom o hospodárskom partnerstve, pokiaľ ide o zmenu dodatkov 2-C-1 a 2-C-2 k prílohe 2-C o motorových vozidlách a ich častiach

               NÁVRH

               ROZHODNUTIA SPOLOČNÉHO VÝBORU PODĽA DOHODY MEDZI EURÓPSKOU ÚNIOU A JAPONSKOM O HOSPODÁRSKOM PARTNERSTVE č. 3/2020

               z [dátum]

               o zmene dodatkov 2-C-1 a 2-C-2 k prílohe 2-C o motorových vozidlách a ich častiach

               SPOLOČNÝ VÝBOR,

               so zreteľom na Dohodu medzi Európskou úniou a Japonskom o hospodárskom partnerstve (ďalej len „dohoda“), a najmä na jej článok 23.2 ods. 3 a ods. 4 písm. b) a článok 9 ods. 1 prílohy 2-C k dohode,

               keďže:

               (1)V období po podpísaní dohody a v dôsledku pokroku v diskusiách o regulácii v rámci Európskej hospodárskej komisie Organizácie Spojených národov (EHK OSN) Európska únia a Japonsko (ďalej len „zmluvné strany“) začali uplatňovať dodatočné predpisy OSN, ktoré pôvodne neboli uvedené v dodatkoch 2-C-1 a 2-C-2. Zahrnutím týchto dodatočných predpisov OSN do dodatku 2-C-1 by sa zvýšila právna istota pre hospodárske subjekty, pokiaľ ide o regulačný rámec preferenčných obchodných vzťahov medzi zmluvnými stranami.

               (2)V nadväznosti na priaznivé posúdenie pracovnej skupiny pre motorové vozidlá a ich časti z 11. novembra 2019 sa potvrdilo, že dodatok 2-C-1 sa zmení zahrnutím predpisov EHK OSN č. 53, 85, 145 a 146 a dodatok 2-C-2 sa zmení vypustením predpisov EHK OSN č. 53 a 85.

               (3)Zmluvné strany už ukončili svoje vnútorné postupy potrebné na prijatie rozhodnutia Spoločným výborom podľa dohody, a preto pripravujú výmenu diplomatických nót potvrdzujúcich rozhodnutie do 15 dní od jeho prijatia,

               PRIJAL TOTO ROZHODNUTIE:

               Článok 1

               1.Dodatok 2-C-1 k dohode sa týmto nahrádza textom v prílohe 1 k tomuto rozhodnutiu.

               2.Dodatok 2-C-2 k dohode sa týmto nahrádza textom v prílohe 2 k tomuto rozhodnutiu.

               Článok 2

               Toto rozhodnutie je vyhotovené v dvoch vyhotoveniach v autentických jazykoch dohody stanovených v článku 23.8 ods. 1 dohody, pričom všetky znenia sú rovnako autentické.

               Článok 3

               Toto rozhodnutie sa potvrdí a nadobudne účinnosť výmenou diplomatických nót v súlade s článkom 23.2 ods. 3 dohody. Toto rozhodnutie nadobúda účinnosť prvým dňom mesiaca nasledujúceho po výmene uvedených diplomatických nót.

               V … dňa …

                        Za Spoločný výbor dohody

                        spolupredseda [za Japonsko]

                        spolupredseda [za EÚ]

               Príloha 1

               DODATOK 2-C-1

               PREDPISY OSN UPLATŇOVANÉ OBOMA ZMLUVNÝMI STRANAMI

                        Predpis

                        č.

                        Názov

                        3

                        Jednotné ustanovenia o typovom schvaľovaní odrazových zariadení pre motorové vozidlá a ich prípojné vozidlá

                        4

                        Jednotné ustanovenia o typovom schvaľovaní zariadení na osvetlenie zadného evidenčného čísla motorových vozidiel a ich prípojných vozidiel

                        6

                        Jednotné ustanovenia pre typové schvaľovanie smerových svietidiel motorových vozidiel a ich prípojných vozidiel

                        7

                        Jednotné ustanovenia o typovom schvaľovaní predných a zadných (bočných) obrysových svietidiel, brzdových a doplnkových obrysových svietidiel motorových vozidiel (s výnimkou motocyklov) a ich prípojných vozidiel

                        10

                        Jednotné ustanovenia o typovom schvaľovaní vozidiel z hľadiska elektromagnetickej kompatibility

                        11

                        Jednotné ustanovenia týkajúce sa typového schvaľovania vozidiel, pokiaľ ide o zámky dverí a komponenty upevnenia dverí

                        12

                        Jednotné ustanovenia pre typové schvaľovanie vozidiel z hľadiska ochrany vodiča proti mechanizmu riadenia v prípade nárazu

                        13

                        Jednotné ustanovenia na účely typového schvaľovania vozidiel kategórií M, N a O z hľadiska brzdenia

                        13-H

                        Jednotné ustanovenia na účely typového schvaľovania osobných automobilov z hľadiska brzdenia

                        14

                        Jednotné ustanovenia na účely typového schvaľovania vozidiel vzhľadom na kotvové úchytky bezpečnostných pásov, systémy kotvových úchytiek ISOFIX, kotvové úchytky horného popruhu ISOFIX a miesta na sedenie typu i-Size

                        16

                        Jednotné ustanovenia na účely typového schvaľovania:

                        I. bezpečnostných pásov, zadržiavacích systémov, detských zadržiavacích systémov a detských zadržiavacích systémov ISOFIX pre cestujúcich v motorových vozidlách;

                        II. vozidiel vybavených bezpečnostnými pásmi, signalizátormi nezapnutého bezpečnostného pásu, zadržiavacími systémami, detskými zadržiavacími systémami, detskými zadržiavacími systémami ISOFIX a detskými zadržiavacími systémami typu i-Size

                        17

                        Jednotné ustanovenia týkajúce sa typového schvaľovania vozidiel, pokiaľ ide o sedadlá, ich ukotvenia a ich opierky hlavy

                        19

                        Jednotné ustanovenia pre typové schvaľovanie predných hmlových svietidiel motorových vozidiel

                        21

                        Jednotné ustanovenia pre typové schvaľovanie vozidiel z hľadiska ich vnútorného vybavenia

                        23

                        Jednotné ustanovenia o typovom schvaľovaní spätných a manévrovacích svietidiel motorových vozidiel a ich prípojných vozidiel

                        25

                        Jednotné ustanovenia o typovom schvaľovaní opierok hlavy, ktoré sú alebo nie sú zabudované v sedadlách vozidla

                        26

                        Jednotné ustanovenia týkajúce sa typového schvaľovania vozidiel, pokiaľ ide o ich vonkajšie výčnelky

                        27

                        Jednotné ustanovenia pre typové schvaľovanie výstražných trojuholníkov

                        28

                        Jednotné ustanovenia o typovom schvaľovaní zvukových výstražných systémov a motorových vozidiel, pokiaľ ide o ich zvukové signály

                        30

                        Jednotné ustanovenia o typovom schvaľovaní pneumatík pre motorové vozidlá a ich prípojné vozidlá

                        34

                        Jednotné ustanovenia o typovom schvaľovaní vozidiel z hľadiska ochrany proti nebezpečenstvu požiaru

                        37

                        Jednotné ustanovenia týkajúce sa typového schvaľovania žiaroviek používaných v schválených svietidlách motorových vozidiel a ich prípojných vozidiel

                        38

                        Jednotné ustanovenia pre typové schvaľovanie zadných hmlových svietidiel motorových vozidiel a ich prípojných vozidiel

                        39

                        Jednotné ustanovenia pre typové schvaľovanie vozidiel z hľadiska rýchlomerného zariadenia a počítadla kilometrov vrátane jeho montáže

                        41

                        Jednotné ustanovenia pre typové schvaľovanie motocyklov z hľadiska hluku

                        43

                        Jednotné ustanovenia pre typové schvaľovanie bezpečnostných zasklievacích materiálov a ich montáže na vozidlá

                        44

                        Jednotné ustanovenia na účely typového schvaľovania zadržiavacích zariadení pre deti cestujúce v motorových vozidlách („detské zadržiavacie systémy“)

                        45

                        Jednotné ustanovenia pre typové schvaľovanie čističov svetlometov a motorových vozidiel z hľadiska čističov svetlometov

                        46

                        Jednotné ustanovenia o typovom schvaľovaní zariadení pre nepriamy výhľad a motorových vozidiel z hľadiska montáže týchto zariadení

                        48

                        Jednotné ustanovenia o typovom schvaľovaní vozidiel z hľadiska montáže zariadení na osvetlenie a svetelnú signalizáciu

                        50

                        Jednotné ustanovenia o typovom schvaľovaní predných obrysových svietidiel, zadných obrysových svietidiel, brzdových svietidiel, smerových svietidiel a zariadení na osvetlenie zadnej tabuľky s evidenčným číslom pre vozidlá kategórie L

                        51

                        Jednotné ustanovenia pre typové schvaľovanie motorových vozidiel s najmenej štyrmi kolesami z hľadiska ich emisií hluku

                        53

                        Jednotné ustanovenia o typovom schvaľovaní vozidiel kategórie L3, pokiaľ ide o montáže zariadení na osvetlenie a svetelnú signalizáciu

                        54

                        Jednotné ustanovenia pre typové schvaľovanie pneumatík úžitkových vozidiel a ich prípojných vozidiel

                        58

                        Jednotné ustanovenia na účely typového schvaľovania:

                        I.zadných ochranných zariadení proti podbehnutiu (ZOZPP);

                        II.vozidiel vzhľadom na montáž schváleného typu ZOZPP;

                        III.vozidiel vzhľadom na ich zadnú ochranu proti podbehnutiu (ZOPP)

                        60

                        Jednotné ustanovenia týkajúce sa typového schvaľovania dvojkolesových motocyklov a mopedov z hľadiska vodičom ovládaných ovládačov vrátane identifikácie ovládačov, oznamovačov a indikátorov

                        62

                        Jednotné ustanovenia pre schvaľovanie motorových vozidiel s riadidlami z hľadiska ich ochrany proti neoprávnenému použitiu

                        64

                        Jednotné ustanovenia týkajúce sa typového schvaľovania vozidiel vzhľadom na ich vybavenie, ktoré môže zahŕňať náhradnú jednotku na dočasné použitie, pneumatiky na núdzový dojazd a/alebo systém núdzového dojazdu a/alebo systém monitorovania tlaku v pneumatikách

                        66

                        Jednotné ustanovenia o typovom schvaľovaní veľkých osobných vozidiel vzhľadom na pevnosť ich nadstavby

                        70

                        Jednotné ustanovenia pre typové schvaľovanie zadných označovacích tabuliek pre ťažké a dlhé vozidlá

                        75

                        Jednotné ustanovenia týkajúce sa typového schvaľovania pneumatík pre motorové vozidlá kategórie L

                        77

                        Jednotné ustanovenia pre typové schvaľovanie parkovacích svietidiel motorových vozidiel

                        78

                        Jednotné ustanovenia pre typové schvaľovanie vozidiel kategórií L1, L2, L3, L4 a L5 z hľadiska brzdenia

                        79

                        Jednotné ustanovenia pre typové schvaľovanie vozidiel z hľadiska mechanizmu riadenia

                        80

                        Jednotné predpisy o typovom schvaľovaní sedadiel veľkých osobných vozidiel a týchto vozidiel vzhľadom na pevnosť ich sedadiel a ukotvení

                        81

                        Jednotné ustanovenia pre typové schvaľovanie spätných zrkadiel na dvojkolesové motorové vozidlá s postranným prívesným vozíkom alebo bez neho z hľadiska montáže spätných zrkadiel na riadidlá

                        85

                        Jednotné ustanovenia pre typové schvaľovanie spaľovacích motorov alebo elektrických hnacích sústav, určených na pohon motorových vozidiel kategórií M a N z hľadiska merania čistého výkonu a maximálneho 30 minútového výkonu elektrickej hnacej sústavy

                        87

                        Jednotné ustanovenia pre typové schvaľovanie denných svietidiel motorových vozidiel

                        91

                        Jednotné ustanovenia pre typové schvaľovanie bočných obrysových svetiel motorových vozidiel a ich prípojných vozidiel

                        93

                        Jednotné ustanovenia o typovom schvaľovaní:

                        I.predných ochranných zariadení proti podbehnutiu (Front underrun protective devices – FUPD);

                        II.vozidiel, pokiaľ ide o montáž schváleného typu FUPD;

                        III.vozidiel, pokiaľ ide o ich prednú ochranu proti podbehnutiu (Front underrun protection – FUP)

                        94

                        Jednotné ustanovenia na účely typového schvaľovania vozidiel z hľadiska ochrany cestujúcich v prípade čelného nárazu

                        95

                        Jednotné ustanovenia na účely typového schválenia vozidiel z hľadiska ochrany cestujúcich v prípade bočného nárazu

                        98

                        Jednotné ustanovenia týkajúce sa typového schvaľovania svetlometov motorových vozidiel, vybavených zdrojmi svetla s plynovými výbojkami

                        99

                        Jednotné ustanovenia o typovom schvaľovaní svetelných zdrojov s plynovou výbojkou používaných v schválených svietidlách motorových vozidiel s plynovou výbojkou

                        100

                        Jednotné ustanovenia pre typové schvaľovanie vozidiel z hľadiska špecifických požiadaviek na elektrickú hnaciu sústavu

                        104

                        Jednotné ustanovenia o typovom schvaľovaní odrazových označení pre vozidlá kategórie M, N a O

                        110

                        Jednotné ustanovenia o typovom schvaľovaní:

                        I.špecifických komponentov motorových vozidiel používajúcich vo svojom pohonnom systéme stlačený zemný plyn (CNG) a/alebo skvapalnený zemný plyn (LNG);

                        II.vozidiel z hľadiska montáže špecifických komponentov schváleného typu určených na používanie stlačeného zemného plynu (CNG) a/alebo skvapalneného zemného plynu (LNG) v pohonnom systéme vozidla

                        112

                        Jednotné ustanovenia pre typové schvaľovanie svetlometov motorových vozidiel s asymetrickým stretávacím svetlom alebo diaľkovým svetlom alebo obidvomi vybavených žiarovkami a/alebo modulmi vybavenými svetelnými emisnými diódami (LED)

                        113

                        Jednotné ustanovenia pre typové schvaľovanie svetlometov motorových vozidiel so symetrickým stretávacím svetlom alebo diaľkovým svetlom alebo obidvomi vybavených vláknovými zdrojmi svetla, zdrojmi svetla s plynovou výbojkou alebo modulmi LED

                        116

                        Jednotné technické predpisy o ochrane motorových vozidiel proti neoprávnenému použitiu

                        117

                        Jednotné ustanovenia týkajúce sa typového schvaľovania pneumatík z hľadiska emisií hluku valenia a/alebo adhézie na mokrých povrchoch a/alebo valivého odporu

                        119

                        Jednotné ustanovenia pre typové schvaľovanie uhlových svietidiel motorových vozidiel

                        121

                        Jednotné ustanovenia týkajúce sa typového schvaľovania vozidiel z hľadiska umiestnenia a označenia ručných ovládačov, oznamovačov a indikátorov

                        123

                        Jednotné ustanovenia o typovom schvaľovaní adaptívnych predných osvetľovacích systémov (Adaptive front-lighting systems – AFS) pre motorové vozidlá

                        125

                        Jednotné ustanovenia týkajúce sa schvaľovania motorových vozidiel, pokiaľ ide o výhľad vodiča motorového vozidla smerom dopredu

                        127

                        Jednotné ustanovenia pre typové schvaľovanie motorových vozidiel z hľadiska ich vlastností týkajúcich sa bezpečnosti chodcov

                        128

                        Jednotné ustanovenia o typovom schvaľovaní zdrojov svetla využívajúcich svetelné diódy (LED) používaných v schválených svietidlách motorových vozidiel a ich prípojných vozidiel

                        129

                        Jednotné ustanovenia týkajúce sa typového schvaľovania Zdokonalených detských zadržiavacích systémov používaných vo vnútri motorových vozidiel (ECRS)

                        130

                        Jednotné ustanovenia o typovom schvaľovaní motorových vozidiel z hľadiska systému výstrahy pred vybočením z jazdného pruhu (SVVJP)

                        131

                        Jednotné ustanovenia pre typové schvaľovanie motorových vozidiel vzhľadom na zdokonalené systémy núdzového brzdenia (AEBS)

                        134

                        Jednotné ustanovenia pre typové schvaľovanie motorových vozidiel a ich komponentov vzhľadom na bezpečnostné charakteristiky Vozidiel poháňaných vodíkom (HFCV)
                           1

                        135

                        Jednotné ustanovenia pre typové schvaľovanie vozidiel vzhľadom na ich vlastnosti pri bočnom náraze na stĺp (PSI)

                        136

                        Jednotné ustanovenia pre typové schvaľovanie vozidiel kategórie L z hľadiska špecifických požiadaviek na elektrickú hnaciu sústavu

                        137

                        Jednotné ustanovenia pre typové schvaľovanie osobných automobilov pre prípad čelného nárazu so zameraním na zadržiavací systém

                        138

                        Jednotné ustanovenia pre typové schvaľovanie tichých cestných vozidiel z hľadiska ich zníženej počuteľnosti

                        139

                        Jednotné ustanovenia pre typové schvaľovanie osobných automobilov z hľadiska systémov podpory brzdenia (BAS)

                        140

                        Jednotné ustanovenia pre typové schvaľovanie osobných automobilov z hľadiska elektronických systémov riadenia stability (ESC)

                        141

                        Jednotné ustanovenia pre typové schvaľovanie vozidiel vzhľadom na ich systémy monitorovania tlaku v pneumatikách (TPMS)

                        142

                        Jednotné ustanovenia o typovom schvaľovaní motorových vozidiel z hľadiska montáže ich pneumatík

                        145

                        Jednotné ustanovenia na účely typového schvaľovania vozidiel vzhľadom na systémy kotvových úchytiek ISOFIX, kotvové úchytky horného popruhu ISOFIX a miesta na sedenie typu i-Size

                        146

                        Jednotné ustanovenia pre typové schvaľovanie motorových vozidiel a ich komponentov vzhľadom na bezpečnostné charakteristiky vozidiel poháňaných vodíkom kategórií L1, L2, L3, L4 a L5

               Príloha 2

               DODATOK 2-C-2

               PREDPISY OSN UPLATŇOVANÉ JEDNOU ZO ZMLUVNÝCH STRÁN, KTORÉ DRUHÁ ZMLUVNÁ STRANA ZATIAĽ NEPOSÚDILA

                        Predpis č.

                        Názov

                        Dátum uplatňovania druhou zmluvnou stranou
                           2

                        73

                        Jednotné ustanovenia o typovom schvaľovaní: I. vozidiel z hľadiska ich bočných ochranných zariadení (BOZ) II. bočných ochranných zariadení (BOZ) III. vozidiel z hľadiska montáže BOZ typu schváleného podľa časti II tohto predpisu

                        126

                        Jednotné ustanovenia pre typové schvaľovanie priečkových systémov na ochranu cestujúcich pred posunutou batožinou, dodávaných ako nepôvodné vybavenie vozidla

                     (1)
                  Táto poznámka pod čiarou stratí platnosť, keď obe zmluvné strany dokončia práce v rámci etapy 2 globálneho technického predpisu č. 13 globálneho technického predpisu o vozidlách poháňaných vodíkom a palivovými článkami a budú uplatňovať príslušný predpis OSN podľa dohody z roku 1958.
                        Pokiaľ ide o Japonsko, ak sú nádoby označené v súlade s článkom 46 japonského zákona o bezpečnosti vysokotlakových plynových zariadení (zákon č. 204 z roku 1951), podlieha schválenie typu vozidla, ktorý schválil typový schvaľovací orgán Európskej únie v súlade s predpisom OSN č. 134, týmto podmienkam:a)
                        v čase podania žiadosti podľa japonského zákona o bezpečnosti vysokotlakových plynových zariadení výrobca alebo jeho právny zástupca v Japonsku preukážu, že:i)
                        materiál nádoby je rovnocenný SUS F 316L, ktorý je vymedzený v JIS (Japan Industrial Standard – japonská priemyselná norma) G 3214; na účely tohto bodu sa odo dňa nadobudnutia platnosti tejto dohody súlad s normou DIN1.4435 považuje za vyhovenie tejto požiadavke;ii)
                        „ekvivalent niklu“ (hmotnostné %) predstavuje viac ako 28,5; na účely tohto bodu sa „ekvivalent niklu“ (hmotnostné %) vymedzuje ako: „12,6[C]+0,35[Si]+1,05[Mn]+[Ni]+0,65[Cr]+0,98[Mo]“ a preukazuje sa materiálovým výrobným listom; aiii)
                        výsledok skúšky „kontrakcie Z“ je viac ako 75 %; v prípade výsledku skúšky medzi 72 % a 75 % sa žiadosť posúdi vzhľadom na „ekvivalent niklu“; ab)
                        jednotlivé vozidlá sa každé dva roky podrobujú pravidelným kontrolám systému uskladnenia vodíka v súlade s článkami 49 a 49-4 japonského zákona o bezpečnosti vysokotlakových plynových zariadení a po 15 rokoch od dátumu výroby sa systém odstráni.

                     (2)

                        Dátumy, ktoré sa majú dohodnúť v súlade s článkom 5 ods. 2 tejto prílohy.


               EURÓPSKA KOMISIA
            V Bruseli4. 8. 2020
            COM(2020) 353 final
            2020/0162(NLE)
            Návrh
            ROZHODNUTIE RADY
            o pozícii, ktorá sa má v mene Európskej únie zaujať v Medzinárodnej rade pre obilniny v súvislosti s pristúpením Spojeného kráľovstva k Dohovoru o obchodovaní s obilninami z roku 1995

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má prijať v mene Únie na pôde Medzinárodnej rady pre obilniny v súvislosti s pristúpením Spojeného kráľovstva k Dohovoru o obchodovaní s obilninami z roku 1995.

               2.Kontext návrhu

               2.1.Dohovor o obchodovaní s obilninami z roku 1995

               Cieľom Dohovoru o obchodovaní s obilninami z roku 1995 (ďalej len „dohovor“) je rozvíjať medzinárodnú spoluprácu vo všetkých aspektoch obchodovania s obilninami, podporovať rozširovanie medzinárodného obchodu s obilninami, ako aj zabezpečiť čo najvoľnejší priebeh obchodovania s predmetným tovarom. Okrem toho má dohovor v záujme všetkých členov čo najviac prispievať k stabilite medzinárodných trhov s obilninami, zvyšovať celosvetovú potravinovú bezpečnosť a poskytovať fórum na výmenu informácií a na diskusiu v súvislosti s obavami členov týkajúcimi sa obchodovania s obilninami.

               Dohovor nadobudol platnosť 1. júla 1995.

               Únia je zmluvnou stranou dohovoru
                  1
               .

               2.2.Medzinárodná rada pre obilniny

               Medzinárodná rada pre obilniny, ktorá dohovor spravuje, je medzivládna organizácia so sídlom v Londýne, ktorá sa usiluje o dosiahnutie cieľov stanovených v článku 1 dohovoru. Jej cieľom je najmä:

               a)podporovať medzinárodnú spoluprácu vo všetkých aspektoch obchodovania s obilninami;

               b)podporovať rozširovanie, otvorenosť a spravodlivosť medzinárodného obchodu v sektore obilnín;

               c)prispievať k stabilite medzinárodného trhu s obilninami, zvyšovať celosvetovú potravinovú bezpečnosť a prispievať k rozvoju krajín, ktorých ekonomiky závisia od komerčného predaja obilnín.

               Tieto ciele sa snaží dosiahnuť zlepšením transparentnosti trhu prostredníctvom výmeny informácií, analýzou a konzultáciou o vývoji trhu a politiky.

               Medzinárodná rada pre obilniny má v súčasnosti 29 členov, medzi ktorými sú mnohí najväčší svetoví producenti a dovozcovia obilnín. Okrem Únie sú jej členmi napríklad Argentína, Austrália, Egypt, India, Japonsko, Kanada, Rusko, Spojené štáty americké a Ukrajina. Posledná krajina, ktorá k organizácii pristúpila, je Srbská republika, ktorá sa členom stala 1. apríla 2020. Čína a Brazília však členmi nie sú.

               29 členov Medzinárodnej rady pre obilniny má spolu 2 000 hlasov.

               V rámci rozpočtových postupov (pozri článok 11 dohovoru), t. j. na účely stanovenia ročných finančných príspevkov členov, má Únia v roku 2019/2020 spolu 372 hlasov
                  2
               .

               Pri rozhodovaní, t. j. pri hlasovaní (pozri článok 12 dohovoru), je 1 000 hlasov rozdelených medzi 11 vyvážajúcich členov (vrátane Únie s počtom 245 hlasov) 1 000 hlasov medzi 18 dovážajúcich členov. Je potrebné zdôrazniť, že Medzinárodná rada pre obilniny v zásade pracuje na základe konsenzu a hlasovanie sa uskutočňujú len veľmi zriedkavo.

               Úniu na zasadnutiach Medzinárodnej rady pre obilniny zastupuje Komisia na základe článku 17 ZEÚ. Členské štáty sa môžu zúčastňovať na zasadnutiach Medzinárodnej rady pre obilniny, najmä na zasadaní rady.

               2.3.Pripravovaný akt Medzinárodnej rady pre obilniny

               Spojené kráľovstvo
                  3
                formálne požiadalo o pristúpenie k dohovoru 9. apríla 2020. Dňa 14. apríla 2020 informoval sekretariát Medzinárodnej rady pre obilniny svojich členov o žiadosti Spojeného kráľovstva. Spojené kráľovstvo žiada o členstvo v Medzinárodnej rade pre obilniny od 1. januára 2021, t. j. po uplynutí prechodného obdobia nasledujúceho po vystúpení Spojeného kráľovstva z Európskej únie.

               Podľa článku 27 ods. 2 dohovoru je pristúpenie otvorené vládam všetkých štátov za takých podmienok, aké Rada považuje za vhodné. V súlade s článkom 33 písm. d) rokovacieho poriadku podľa Dohovoru o obchode s obilninami (ďalej len „rokovací poriadok“) správny výbor zváži a odporučí Rade žiadosti o pristúpenie podľa článku 27 ods. 2.

               Hlasy pristupujúcej krajiny na účely článku 11 dohovoru (t. j. ročný finančný príspevok členov) sa stanovujú na základe podielu celkového obchodu s obilninami pristupujúcich krajín na celkovom obchode s obilninami všetkých krajín, ktoré sú členmi Medzinárodnej rady pre obilniny, v súlade s pravidlom 33 písm. b) rokovacieho poriadku.

               Podľa článku 12 ods. 1 dohovoru má rada na účely dohovoru určiť členov, ktorí budú vyvážajúcimi členmi, a členov, ktorí budú dovážajúcimi členmi, pričom zohľadní štruktúru obchodovania s obilninami a stanoviská daných členov. Rada takisto určí ich hlasovacie práva v súlade s odsekmi 2 a 3 toho istého ustanovenia.

               Rozhovory o žiadosti Spojeného kráľovstva sa začali v správnom výbore Medzinárodnej rady pre obilniny 11. mája 2020 a pokračovali na 51. zasadnutí Medzinárodnej rady pre obilniny 8. júna 2020 (prostredníctvom videokonferencie). Na tomto zasadnutí rada súhlasila s tým, že formálne rozhodnutie o žiadosti Spojeného kráľovstva by sa malo prijať písomným postupom (hlasovanie poštou) a členovia Medzinárodnej rady pre obilniny by mali svoje pripomienky sekretariátu zaslať do 30. októbra 2020. Ak sekretariátu Medzinárodnej rady pre obilniny do 30. októbra 2020 nebudú doručené žiadne písomné námietky, bude sa automaticky vychádzať z predpokladu, že členstvo Spojeného kráľovstva v Medzinárodnej rade pre obilniny sa schvaľuje od 1. januára 2021.

               Hoci v dohovore nie sú stanovené žiadne osobitné pravidlá hlasovania poštou (ani pravidlá týkajúce sa písomného postupu), v článku 14 dohovoru týkajúcom sa „rozhodnutí rady“ sa nevyžaduje, aby sa takéto rozhodnutia prijímali na zasadnutí rady.

               Dohoda o vystúpení

               V súlade s článkom 129 ods. 2 Dohody o vystúpení Spojeného kráľovstva Veľkej Británie a Severného Írska z Európskej únie a Európskeho spoločenstva pre atómovú energiu
                  4
                („dohoda o vystúpení“) bude Únia v prechodnom období naďalej zastupovať Spojené kráľovstvo pri práci akýchkoľvek orgánov zriadených medzinárodnými dohodami, ktoré Únia uzavrela. Spojené kráľovstvo by sa počas prechodného obdobia malo zdržať akýchkoľvek krokov alebo iniciatív, ktoré by mohli by poškodiť záujmy Únie. Ako sa však stanovuje v článku 129 ods. 4 dohody o vystúpení, Spojené kráľovstvo môže počas prechodného obdobia dojednávať, podpisovať a ratifikovať medzinárodné dohody, ktoré uzaviera samostatne v oblasti výlučnej právomoci Únie, za predpokladu, že tieto dohody nenadobudnú platnosť ani sa nebudú vykonávať počas prechodného obdobia.

               3.Pozícia, ktorá sa má zaujať v mene Únie

                  Rozhodnutím Rady 96/88/ES
                     5
                   Únia uzatvorila Dohovor o obchodovaní s obilninami z roku 1995 s platnosťou do 30. júna 1998. Platnosť dohovoru sa vždy predlžuje na obdobie najviac dvoch rokov v súlade s jeho článkom 33. Naposledy bola predĺžená rozhodnutím Medzinárodnej rady pre obilniny v júni 2019, a to do 30. júna 2021
                     6
                  .

                  Únia bola vždy aktívnym členom Medzinárodnej rady pre obilniny a podporuje rozširovanie organizácie.

                  Spojené kráľovstvo je významným producentom poľnohospodárskych výrobkov vrátane obilnín, ktoré sú hlavnými plodinami v kompetencii Medzinárodnej rady pre obilniny. Počas svojho členstva v Únii vykazovalo výrazné úrovne obchodovania s rôznymi druhmi obilnín s ostatnými členskými štátmi EÚ.

                  Spojené kráľovstvo je počas prechodného obdobia po svojom vystúpení z Únie naďalej viazané medzinárodnými dohodami Únie a Únia ho bude počas neho naďalej zastupovať v Medzinárodnej rade pre obilniny.

                  V súlade s článkom 21 ods. 5 dohovoru sú ročné finančné príspevky členov splatné okamžite po posúdení. Únia preto spláca svoje príspevky Medzinárodnej rade pre obilniny v období júl – august na celý predmetný rozpočtový rok, ktorý sa začína v júni a končí v júli nasledujúceho roka. Príspevok Únie na rozpočtový rok 2020/2021 sa uhradí z rozpočtu Únie na rok 2020, do ktorého Spojené kráľovstvo takisto prispieva.

                  Preto príspevok Únie Medzinárodnej rade pre obilniny na celý rozpočtový rok 2020/2021 bude zahŕňať aj Spojené kráľovstvo.

                  Účelom tohto návrhu je stanoviť pozíciu, ktorú má Únia zaujať v Medzinárodnej rade pre obilniny, k pristúpeniu Spojeného kráľovstva k dohovoru od 1. januára 2021.

                  Vzhľadom na to, že postup pristúpenia je podľa ustanovení dohovoru podmienený rozhodnutím Medzinárodnej rady pre obilniny, pozícia Únie sa stanoví na základe článku 218 ods. 9 ZFEÚ.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán.

               4.1.2.Uplatnenie na tento prípad

               Účinkom pripravovaného aktu Medzinárodnej rady pre obilniny je rozšírenie členskej základne v Medzinárodnej rade pre obilniny. Pripravovaný akt Medzinárodnej rady pre obilniny má právne účinky, keďže sa ním stanovia podmienky takéhoto pristúpenia, čo bude mať vplyv predovšetkým na rozhodovací pomer v rámci Medzinárodnej rady pre obilniny, ktorej rozhodnutia si vyžadujú väčšinovú podporu vyvážajúcich a dovážajúcich členov a sú záväzné pre jej členov, ako sa uvádza v článku 14 dohovoru. Ovplyvnené budú aj finančné príspevky strán dohovoru. Preto bude potrebné stanoviť pozíciu Únie.

               Pripravovaný akt nedopĺňa ani nemení inštitucionálny rámec predmetnej dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú obchodovania s poľnohospodárskymi výrobkami.

               Hmotnoprávnym základom navrhovaného rozhodnutia je preto článok 207 ods. 4 prvý pododsek ZFEÚ.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek ZFEÚ v spojení s článkom 218 ods. 9 ZFEÚ.

               2020/0162 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie zaujať v Medzinárodnej rade pre obilniny v súvislosti s pristúpením Spojeného kráľovstva k Dohovoru o obchodovaní s obilninami z roku 1995

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,

               so zreteľom na návrh Európskej komisie,

               keďže:

               (1)Únia uzavrela Dohovor o obchodovaní s obilninami z roku 1995 („dohovor“), ktorý nadobudol platnosť 1. júla 1995, prostredníctvom rozhodnutia Rady 96/88/ES
                  7
               . Dohovor sa pôvodne uzavrel na obdobie troch rokov.

               (2)Podľa článku 33 dohovoru môže Medzinárodná rada pre obilniny pri každej príležitosti predĺžiť platnosť dohovoru na obdobie najviac dvoch rokov. Od jeho uzavretia sa dohovor pravidelne predlžoval o ďalšie dva roky. Naposledy sa platnosť dohovoru predĺžila rozhodnutím Medzinárodnej rady pre obilniny 10. júna 2019
                  8
               , a to do 30. júna 2021.

               (3)Podľa článku 27 ods. 2 dohovoru je pristúpenie k dohovoru otvorené vládam všetkých štátov za takých podmienok, aké Medzinárodná rada pre obilniny považuje za vhodné.

               (4)Spojené kráľovstvo 9. apríla 2020 formálne požiadalo o pristúpenie k dohovoru od 1. januára 2021.

               (5)Spojené kráľovstvo je významným producentom obilnín, predovšetkým jačmeňa a pšenice. Ak sa žiadosť Spojeného kráľovstva o pristúpenie k dohovoru, a teda jeho účasť v rade, schváli, Spojené kráľovstvo sa stane dovážajúcim členom podľa článku 12 dohovoru. Keďže Únia je vyvážajúcim členom, pristúpenie Spojeného kráľovstva nebude mať vplyv na počet hlasov pridelených Únii na účely hlasovania podľa článku 12 dohovoru. Pristúpenie Spojeného kráľovstva však bude od rozpočtového roka 2021/2022 mať za následok zníženie počtu hlasov pridelených Únii podľa článku 11 dohovoru, pričom tento počet sa používa na určenie výšky finančného príspevku členov.

               (6)Treba stanoviť pozíciu, ktorá sa má prijať v mene Európskej únie na pôde Medzinárodnej rady pre obilniny, a schváliť pristúpenie Spojeného kráľovstva k dohovoru, a to na základe očakávaných podmienok podrobne uvedených vo finančnom výkaze v prílohe k tomuto rozhodnutiu a za predpokladu, že pristúpenie nenadobudne právoplatnosť a dohovor sa vzhľadom na Spojené kráľovstvo nezačne uplatňovať predbežne pred koncom prechodného obdobia uvedeného v článku 126 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu,

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Európskej únie na pôde Medzinárodnej rady pre obilniny, je schváliť pristúpenie Spojeného kráľovstva k Dohovoru o obchodovaní s obilninami z roku 1995, a to na základe očakávaných podmienok podrobne uvedených vo finančnom výkaze v prílohe k tomuto rozhodnutiu a za predpokladu, že pristúpenie nenadobudne právoplatnosť a dohovor sa vzhľadom na Spojené kráľovstvo nezačne uplatňovať predbežne pred koncom prechodného obdobia uvedeného v článku 126 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                        FINANČNÝ VÝKAZ

                        Fin Stat/20/MK/pl/3413793

                        agri.ddg3.g.4(2020)3325110

                        6.22.2020

                        DÁTUM: 6. 6. 2020

                        1.

                        ROZPOČTOVÝ RIADOK:

                        Kapitola 05 06 MEDZINÁRODNÉ ASPEKTY OBLASTI POLITIKY POĽNOHOSPODÁRSTVA A ROZVOJA VIDIEKA

                        05 06 01 Medzinárodné dohody v oblasti poľnohospodárstva

                        ROZPOČTOVÉ PROSTRIEDKY:

                        B2020: 6 300 000 EUR

                        2.

                        NÁZOV:
                        Návrh rozhodnutia Rady o pozícii, ktorá sa má v mene Európskej únie zaujať v Medzinárodnej rade pre obilniny v súvislosti s pristúpením Spojeného kráľovstva k Dohovoru o obchodovaní s obilninami z roku 1995

                        3.

                        PRÁVNY ZÁKLAD: Právnym základom tohto návrhu je článok 207 ods. 4 v spojení s článkom 218 ods. 9 Zmluvy o fungovaní Európskej únie.

                        4.

                        CIELE:

                        Schváliť pristúpenie Spojeného kráľovstva k Dohovoru o obchodovaní s obilninami z roku 1995.

                        5.

                        FINANČNÉ DÔSLEDKY

                        12-MESAČNÉ OBDOBIE

                           (v EUR)

                        BEŽNÝ ROZPOČTOVÝ ROK 2020

                        (v EUR)

                        NASLEDUJÚCI ROZPOČTOVÝ ROK 2021

                        (v EUR)

                        5.0

                        VÝDAVKY

                        -
                              Z ROZPOČTU EÚ
                           (NÁHRADY/INTERVENCIE)

                        -
                              NÁRODNÝCH ORGÁNOV

                        -
                              INÉ

                        –3 024

                        5.1

                        PRÍJMY

                        -
                              VLASTNÉ ZDROJE EÚ (POPLATKY/CLÁ)

                        -
                              NÁRODNÉ

                        5.0.1

                        ODHADOVANÉ VÝDAVKY

                        5.1.1

                        ODHADOVANÉ PRÍJMY

                        5.2

                        SPÔSOB VÝPOČTU: 4 hlasy menej pre EÚ, 756 GBP/hlas

                        6.0

                        MOŽNO PROJEKT FINANCOVAŤ Z ROZPOČTOVÝCH PROSTRIEDKOV ZAČLENENÝCH DO PRÍSLUŠNEJ KAPITOLY BEŽNÉHO ROZPOČTU?

                        ÁNO NIE

                        6.1

                        MOŽNO PROJEKT FINANCOVAŤ PRESUNOM MEDZI JEDNOTLIVÝMI KAPITOLAMI BEŽNÉHO ROZPOČTU?

                        ÁNO NIE

                        6.2

                        BUDE POTREBNÝ DOPLŇUJÚCI ROZPOČET?

                         ÁNO NIE

                        6.3

                        BUDE POTREBNÉ ZAČLENIŤ ROZPOČTOVÉ PROSTRIEDKY DO BUDÚCICH ROZPOČTOV?

                        ÁNO NIE

                        Rozhodnutie bude mať malý pozitívny vplyv na rozpočet EÚ počnúc rozpočtom na rok 2021. Očakáva sa, že príspevok EÚ bude o 3 024 EUR nižší, pretože Spojené kráľovstvo si bude platiť vlastné členské. Daná suma sa môže líšiť v závislosti od sumy, ktorá sa má vyplatiť za každý hlas v GBP a od výmenného kurzu EUR/GBP.

                     (1)

                        Ú. v. ES L 21, 27.1.1996, s. 47.

                     (2)

                        Medzinárodná rada pre obilniny pracuje na báze rozpočtového roka, ktorý trvá od 1. júla do 30. júna nasledujúceho roka.

                     (3)

                        Listom štátneho tajomníka pre DEFRA, DFID a FCO.

                     (4)

                        Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu.

                     (5)

                        Ú. v. ES L 21, 27.1.1996, s. 47.

                     (6)

                        Rozhodnutie Rady (EÚ) 2019/813 zo 17. mája 2019 (Ú. v. EÚ L 133, 21.5.2019, s. 19).

                     (7)

                        Rozhodnutie Rady 96/88/ES z 19. decembra 1995 o schválení Dohovoru o obchodovaní s obilninami a Dohovoru o potravinovej pomoci, ktoré tvoria Medzinárodnú dohodu o obilninách z roku 1995, Európskym spoločenstvom (Ú. v. ES L 21, 27.1.1996, s. 47).

                     (8)

                        Rozhodnutie Rady (EÚ) 2019/813 zo 17. mája 2019 o pozícii, ktorá sa má v mene Európskej únie zaujať v Medzinárodnej rade pre obilniny, pokiaľ ide o predĺženie platnosti Dohovoru o obchodovaní s obilninami z roku 1995 (Ú. v. EÚ L 133, 21.5.2019, s. 19).


               EURÓPSKA KOMISIA
            V Bruseli4. 8. 2020
            COM(2020) 355 final
            2020/0163(CNS)
            Návrh
            ROZHODNUTIE RADY
            o dani AIEM uplatniteľnej na Kanárskych ostrovoch
            {SWD(2020) 154 final}

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  V Zmluve o fungovaní Európskej únie (ZFEÚ) sa vo vzťahu k najvzdialenejším regiónom Únie, ku ktorým patria aj Kanárske ostrovy, v zásade nepovoľujú žiadne rozdiely v zdaňovaní miestnych výrobkov a výrobkov pochádzajúcich zo Španielska alebo iných členských štátov. Článok 349 ZFEÚ umožňuje prijať osobitné opatrenia pre najvzdialenejšie regióny EÚ, keďže sa v ňom uznáva, že pretrvávajúce a kombinované obmedzenia vážne obmedzujú ich rozvoj a ovplyvňujú ich hospodársku a sociálnu situáciu.

               Návrh sa týka rozhodnutia Rady nahradiť súčasné rozhodnutie Rady 377/2014/EÚ z 12. júna 2014
                  1
               . Týmto rozhodnutím, prijatým na základe článku 349 ZFEÚ, sa Španielsku až do 31. decembra 2020 povoľuje uplatňovať oslobodenie od dane „Arbitrio sobre Importaciones y Entregas de Mercancías en las Islas Canarias“ (ďalej len „AIEM“) alebo jej zníženie v prípade určitých výrobkov, ktoré sa vyrábajú miestne na Kanárskych ostrovoch.

                  AIEM je nepriama štátna daň, ktorá sa vyberá jednorazovo na dodávky tovaru na Kanárskych ostrovoch. Osobitnými opatreniami, na ktoré sa vzťahuje rozhodnutie č. 377/2014/EÚ, sa zavádza forma diferencovaného zdanenia, ktorá je výhodná pre miestnu výrobu niektorých výrobkov. Táto daňová výhoda predstavuje štátnu pomoc, ktorú španielske orgány v súčasnosti vykonávajú v rámci oddielu regionálnej pomoci všeobecného nariadenia o skupinových výnimkách
                     2
                  .

                  Cieľom tohto opatrenia je odškodniť výrobcov na Kanárskych ostrovoch za pretrvávajúce obmedzenia spojené s odľahlosťou, závislosťou od dodávok surovín a energie, nutnosťou vytvárať zásoby, malým miestnym trhom a nízkou úrovňou vývoznej aktivity. Všetky tieto obmedzenia sa prejavujú v podobe vyšších výrobných nákladov, a tým aj vyššej výrobnej ceny miestne vyrábaného tovaru, takže miestni výrobcovia by bez osobitných opatrení boli menej konkurencieschopní ako výrobcovia z pevninskej Európy, a to aj po zohľadnení nákladov na prepravu tovaru na Kanárske ostrovy. Z týchto dôvodov by bolo ťažšie zachovať miestnu výrobu. Cieľom osobitných opatrení je posilniť miestne výrobné odvetvie odškodnením ich dodatočných nákladov, a teda vytvorením rovnakých podmienok.

                  Španielsko 24. apríla 2019 predložilo Komisii žiadosť o predĺženie obdobia uplatňovania rozhodnutia č. 377/2014/EÚ.

                  Pokiaľ ide o žiadosť o predĺženie obdobia uplatňovanie rozhodnutia č. 377/2014/EÚ, Komisia začala externú štúdiu s cieľom posúdiť súčasný režim, ako aj potenciálne vplyvy možných alternatív na obdobie po roku 2020 vrátane alternatívy, z ktorej súčasný návrh vychádza. Na základe uvedenej štúdie sa Komisia domnieva, že je opodstatnené udeliť požadované predĺženie, pričom sa v existujúcom režime uskutočnia niektoré zmeny.

                  Tento návrh preto zahŕňa vytvorenie právneho rámca pre AIEM od 1. januára 2020 do 31. decembra 2027, ako aj revízie súčasných opatrení zameraných na zvýšenie pružnosti a transparentnosti režimu.

                  V porovnaní so súčasným režimom sa navrhujú tieto zmeny:

               a)Revízia kritérií na určovanie oprávnených výrobkov.

                  Návrh revidovaného režimu obsahuje novú metódu určovania výrobkov podporovaných v rámci osobitného daňového režimu. Namiesto súčasnej metódy, podľa ktorej je každý konkrétny výrobok výslovne identifikovaný v rozhodnutí (na základe kódov špecifikovaných v rozsahu od KN4 po TARIC10), sa v navrhovanom rozhodnutí uvádzajú len kategórie oprávnených výrobkov (KN4), zatiaľ čo konkrétne výrobky (KN8 alebo viac) sú podrobne špecifikované vnútroštátnymi orgánmi v ich právnych a administratívnych rámcoch.

                  Španielske orgány požiadali, aby sa toto opatrenie vzťahovalo na 99 kategórií výrobkov položiek harmonizovaného systému (HS)
                     3
                   podľa štyroch číslic kombinovanej nomenklatúry. Komisia súhlasí so zoznamom v prílohe I, keďže tieto kategórie výrobkov spĺňajú kritériá oprávnenosti.

               Výber výrobkov je založený na týchto kritériách:

               –aby existovala miestna výroba a aby jej podiel na miestom trhu predstavoval aspoň 5 %,

               –aby existoval významný dovoz tovaru (a to aj z pevninskej časti Španielska a iných členských štátov), ktorý by mohol ohroziť pokračovanie miestnej výroby, a aby jeho podiel na miestnom trhu predstavoval aspoň 10 %, a

               –aby dodatočné náklady, ktoré zvyšujú obstarávaciu cenu miestnej výroby v porovnaní s výrobkami vyrobenými inde, ohrozovali konkurencieschopnosť miestne vyrábaných výrobkov.

               Výnimky z hraničných trhových podielov možno udeliť za riadne odôvodnených okolností, medzi ktoré patrí výroba s vysokým podielom práce; výroba, ktoré je inak strategická pre miestny rozvoj; výroba podliehajúca periodickým výkyvom; výroba v osobitne znevýhodnených oblastiach; výroba liekov a zdravotníckych pomôcok a osobných ochranných prostriedkov potrebných na riešenie zdravotnej krízy.

               b)Revízia mechanizmov na stanovenie maximálneho povoleného rozdielu.

                  Zrevidovaný režim má zjednodušiť opatrenia týkajúce sa stanovenia rozdielu v zdanení, nahradiť súčasné štyri rôzne zoznamy výrobkov len jedným zoznamom s jediným maximálnym povoleným limitom 15 % ako maximálnym povoleným rozdielom pre všetky výrobky uvedené v prílohe I k novému rozhodnutiu.

                  Španielske orgány rozhodnú, aké bude vhodné percento pre každý výrobok, a tieto informácie poskytnú Komisie predtým, ako nadobudne účinnosť nové rozhodnutie Rady. S výnimkou riadne odôvodniteľných prípadov by sa však mal na ušlé príjmy uplatňovať kvantitatívny limit 150 miliónov EUR ročne.

                  Tento zoznam výrobkov a maximálny povolený rozdiel zodpovedajú cieľu článku 349 ZFEÚ prijať osobitné opatrenia s prihliadnutím na osobitné charakteristiky Kanárskych ostrovov ako najvzdialenejšieho regiónu EÚ bez toho, aby sa hospodárska súťaž narušila spôsobom, ktorým by sa ohrozil vnútorný trh.

               c)Revidované opatrenia týkajúce sa monitorovania.

                  Cieľom tohto návrhu je znížiť záťaž z častého prehodnocovania a zvýšiť prínos a efektívnosť monitorovacích a hodnotiacich činností. Je v ňom preto predložená štandardizovaná štruktúra pre podávanie správ na základe harmonizovaného súboru ukazovateľov, ktoré sú spoločné pre všetky najvzdialenejšie regióny EÚ využívajúce osobitný daňový režim.

               •Súlad s existujúcimi ustanoveniami v tejto oblasti politiky

                  V oznámení „Silnejšie a obnovené strategické partnerstvo s najvzdialenejšími regiónmi EÚ“
                     4
                   z roku 2017 sa uvádza, že najvzdialenejšie regióny naďalej čelia vážnym výzvam, z ktorých mnohé sú trvalé. Komisia v tomto oznámení prezentuje svoju stratégiu, pokiaľ ide o podporu týchto regiónov v tom, aby stavali na svojom jedinečnom potenciáli a identifikovali nové sektory, ktoré umožnia rast a tvorbu pracovných miest.

                  V tomto kontexte je cieľom tohto návrhu podporiť najvzdialenejší región Španielska pri využívaní jeho potenciálu s cieľom umožniť rast a vytváranie pracovných miest v miestnom sektore. Týmto návrhom sa dopĺňa program osobitných alternatív pre odľahlosť a ostrovný charakter (POSEI)
                     5
                  , ktorý je zameraný na podporu primárneho sektora a výroby surovín, Európsky námorný a rybársky fond (ENRF)
                     6
                   a financovanie osobitných dodatočných prostriedkov z Európskeho fondu regionálneho rozvoja (EFRR)
                     7
                  .

               •Súlad s ostatnými politikami Únie

                  Návrh je v súlade so stratégiou jednotného trhu z roku 2015
                     8
                  , v ktorej si Komisia predsavzala vytvoriť prehĺbenejší a spravodlivejší jednotný trh, z ktorého budú mať úžitok všetky zainteresované strany. Jedným z cieľov navrhovaného opatrenia je zmierniť dodatočné náklady, ktorým čelia spoločnosti v najvzdialenejších regiónoch, čo bráni ich plnej účasti na jednotnom trhu. Z dôvodu obmedzeného objemu dotknutej výroby a pôsobnosti AIEM obmedzenej len na Kanárske ostrovy sa nepredpokladá žiadny negatívny vplyv na bezproblémové fungovanie jednotného trhu.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Právnym základom je článok 349 ZFEÚ. Toto ustanovenie umožňuje Rade prijať osobitné ustanovenia upravujúce uplatňovanie zmlúv na najvzdialenejšie regióny EÚ.

               •Subsidiarita (v prípade inej ako výlučnej právomoci)

                  Na základe článku 349 ZFEÚ je iba Rada oprávnená prijímať osobitné opatrenia v prospech najvzdialenejších regiónov s cieľom prispôsobiť uplatňovanie zmlúv EÚ vrátane spoločných politík v týchto regiónoch z dôvodu existencie pretrvávajúcich obmedzení, ktoré majú vplyv na ich hospodársku a sociálnu situáciu. To platí aj pri povoľovaní výnimiek z článku 110 ZFEÚ. Návrh rozhodnutia Rady je teda v súlade so zásadou subsidiarity.

               •Proporcionalita

                  Tento návrh je v súlade so zásadou proporcionality uvedenou v článku 5 ods. 4 Zmluvy o Európskej únii. Navrhované zmeny neprekračujú rámec toho, čo je potrebné na vyriešenie existujúcich problémov, a teda na dosiahnutie cieľov zmluvy, ktorými je riadne a účinné fungovanie vnútorného trhu.

               •Výber nástroja

                  Navrhuje sa rozhodnutie Rady, ktorým sa nahradí rozhodnutie Rady č. 377/2014/EÚ.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Režim AIEM je nastavený tak, že uspokojivo rieši potreby dotknutých hospodárskych subjektov. Podstatou osobitného režimu AIEM je podporovať miestne výrobky zmiernením rozdielov v konkurencieschopnosti medzi miestnymi výrobkami a tovarom vyrobeným mimo ostrovov, pričom tieto rozdiely sú spôsobené dodatočnými výrobnými nákladmi vyplývajúcimi z pretrvávajúcich obmedzení, ktorým sú Kanárske ostrovy vystavené. Režim AIEM kompenzuje len časť odhadovaných dodatočných nákladov. Znížená sadzba sa v priemere týka len štvrtiny dodatočných nákladov, ale v peňažnom vyjadrení celková kompenzácia meraná vo vzťahu k celkovej dani účtovanej z dovozu predstavuje len 14 % celkových dodatočných nákladov. V tomto zmysle AIEM predovšetkým zmierňuje úpadok miestneho výrobného odvetvia na Kanárskych ostrovoch namiesto toho, aby plnou mierou prispieval k rozvoju a rastu.

                  Z výsledkov analýzy kvantitatívnych údajov v rámci externej štúdie vyplýva, že bez podpory AIEM by výkonnosť miestnych výrobných odvetví bola výrazne horšia. Približne tretinu hodnoty výrobkov podporovaných v rámci AIEM (približne 570 miliónov EUR) teoreticky umožnil mechanizmus rozdielneho zdaňovania, pričom to malo pozitívne účinky na zamestnanosť, kde sa v sektoroch AIEM od roku 2014 zaznamenal nárast o takmer 2000 jednotiek, a na počet aktívnych podnikov, ktorý sa za rovnaké obdobie zvýšil približne o 300 jednotiek. Prínos pre celkovú hodnotu investícií a diverzifikáciu výroby nie je preukázaný. Pokiaľ ide o efektivitu, výkonnosť osobitného režimu je vo všeobecnosti pozitívna, pričom pomer medzi „nákladmi“ na opatrenie (ušlé daňové príjmy) a dodatočnou miestnou výrobou, ktorú pravdepodobne umožňuje, je jedna ku trom.

               •Konzultácie so zainteresovanými stranami

                  Celkovo sa v rámci externej štúdie, ktorá dopĺňa analýzu súčasného režimu, uskutočnili rozhovory s približne 120 zainteresovanými stranami. Na programe rozhovorov sa zúčastnili príslušné útvary Komisie a zástupcovia Španielska.

                  V rámci týchto konzultácií sa venovala pozornosť tomu, aby sa zabezpečila primeraná a vyvážená účasť príslušných zainteresovaných strán vrátane zástupcov miestnych výrobných odvetví (t. j. príjemcov osobitných režimov) a odvetví obchodu a služieb, ktorých sa dané režimy priamo alebo nepriamo týkajú.

               •Posúdenie vplyvu

               Táto iniciatíva je pripravená v dvoch po sebe nadväzujúcich krokoch: hodnotenie ex post súčasného režimu, za ktorým hneď nasleduje výhľadové posúdenie. Takéto posúdenie potenciálneho vplyvu pokračovania súčasného režimu a jeho prípadných zmien sa uvádza v analytickom dokumente, ktorý obsahuje prílohu s hodnotením. Tento dokument vychádza z externej štúdie a informácií, ktoré poskytol členský štát.

               4.VPLYV NA ROZPOČET

                  Návrh nemá vplyv na rozpočet Európskej únie.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

                  Monitorovanie vykonávania a fungovania tejto výnimky bude úlohou španielskych orgánov a Komisie, ako to bolo doteraz.

                  Od španielskych orgánov sa bude žiadať, aby do 30. septembra 2025 predložili správu za obdobie od roku 2019 do roku 2024. Táto správa bude obsahovať: informácie o dodatočných nákladoch spojených s výrobou; hospodárske deformácie a vplyv na trh; informácie na účely hodnotenia účinnosti, efektívnosti, súladu s ostatnými politikami EÚ; ako aj informácie o pokračujúcej relevantnosti a pridanej hodnote EÚ predmetných právnych predpisov.

                  Cieľom podávania správ by malo byť aj zhromažďovanie informácií od všetkých príslušných zainteresovaných strán, pokiaľ ide o úroveň a vývoj ich dodatočných výrobných nákladov, náklady na dodržiavanie predpisov a akékoľvek prípady deformácií trhu.

                  Komisia vypracuje osobitné usmernenia týkajúce sa požadovaných informácií s cieľom zabezpečiť, aby informácie zhromaždené španielskymi orgánmi obsahovali údaje potrebné na to, aby Komisia mohla v budúcnosti prijať informované rozhodnutie o platnosti a fungovaní úpravy v budúcnosti. Takéto usmernenia budú podľa možnosti spoločné aj pre iné podobné úpravy pre najvzdialenejšie regióny EÚ, ktoré sa riadia podobnými právnymi predpismi.

                  Komisii to umožní posúdiť, či dôvody na udelenie výnimky stále pretrvávajú, či je fiškálne zvýhodnenie poskytnuté Španielskom stále primerané a či sú možné alternatívne opatrenia k systému daňových výnimiek s prihliadnutím na ich medzinárodný rozmer.

                  Štruktúra a údaje požadované v monitorovacej správe sú pripojené k návrhu v prílohe II. Keď španielske orgány predložia monitorovaciu správu, Komisia vyhodnotí účinky rozdielnych sadzieb a posúdi, či sú potrebné zmeny.

               •Podrobné vysvetlenie konkrétnych ustanovení návrhu

                  Neuplatňuje sa, pretože znenie článkov je dostatočne zrozumiteľné.

               2020/0163 (CNS)

               Návrh

               ROZHODNUTIE RADY

               o dani AIEM uplatniteľnej na Kanárskych ostrovoch

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 349,

               so zreteľom na návrh Európskej komisie,

               po postúpení návrhu legislatívneho aktu národným parlamentom,

               so zreteľom na stanovisko Európskeho parlamentu
                  9
               ,

               konajúc v súlade s mimoriadnym legislatívnym postupom,

               keďže:

               (1)Podľa článku 349 ZFEÚ Rada s prihliadnutím na štrukturálne hospodárske a sociálne obmedzenia najvzdialenejších regiónov vrátane ich odľahlosti, ostrovnej polohy, malej rozlohy, obťažných topografických podmienok a hospodárskej závislosti od malého množstva výrobkov, prijme osobitné opatrenia zamerané najmä na stanovenie podmienok uplatňovania zmlúv v uvedených regiónoch vrátane spoločných politík.

               (2)Mali by sa preto prijať osobitné opatrenia s cieľom stanoviť podmienky uplatňovania zmlúv v uvedených regiónoch. Musia pritom zohľadniť osobitné charakteristiky a obmedzenia týchto regiónov bez toho, aby sa narušila integrita a súdržnosť právneho poriadku Spoločenstva, vrátane vnútorného trhu a spoločných politík.

               (3)Hospodárska závislosť Kanárskych ostrovov od sektora služieb, a najmä od cestovného ruchu, o čom svedčí podiel tohto sektora na HDP daného regiónu, predstavuje závažné obmedzenie. Tento sektor zohráva v ekonomike Kanárskych ostrovov oveľa väčšiu úlohu než sektor priemyslu.

               (4)Izolovanosť a ostrovný charakter súostrovia bránia voľnému pohybu osôb, tovaru a služieb a predstavujú druhé najväčšie obmedzenie Kanárskych ostrovov. Poloha ostrovov zvyšuje ich závislosť od leteckej a námornej dopravy. Doprava na tieto odľahlé ostrovy a z týchto ostrovov, ako aj doprava na ostrovoch samotných ešte zvyšuje výrobné náklady miestnych výrobných odvetví. Výrobné náklady sú vyššie, pretože tieto druhy dopravy sú menej efektívne, no nákladnejšie než cestná alebo železničná doprava.

               (5)V dôsledku tejto izolovanosti vznikajú aj vyššie výrobné náklady, ktoré vyplývajú zo závislosti týchto ostrovov od dovozu surovín a energie, z nutnosti vytvárať zásoby a ťažkostí ovplyvňujúcich dodávky výrobných zariadení.

               (6)Malá veľkosť trhu a nízka úroveň vývoznej činnosti, geografická roztrieštenosť súostrovia a nevyhnutnosť zachovať diverzifikované malé výrobné linky s cieľom splniť požiadavky malého trhu, obmedzujú príležitosti na úspory z rozsahu.

               (7)V mnohých prípadoch je ťažšie alebo nákladnejšie získať na Kanárskych ostrovoch špecializované služby a údržbu, odbornú prípravu pre vedúcich pracovníkov a technikov alebo zadať zákazky subdodávateľovi či podporovať obchodnú expanziu mimo regionálneho trhu. Úzky rozsah spôsobov distribúcie vedie takisto k nadmernému vytváraniu zásob.

               (8)Pokiaľ ide o životné prostredie, likvidácia priemyselného odpadu a spracúvanie toxického odpadu vedú k vyšším environmentálnym nákladom. Tieto náklady sú vyššie z dôvodu neexistencie recyklačných zariadení s výnimkou tých, ktoré sú určené pre určité výrobky, a odpad sa musí prepravovať mimo Kanárskych ostrovov.

               (9)Dôkladným preskúmaním situácie sa potvrdzuje, že treba vyhovieť žiadosti Španielska o obnovenie povolenia týkajúceho sa uplatňovania dane na zoznam výrobkov, v prípade ktorých možno povoliť oslobodenie od dane na miestne výrobky.

               (10)Daň AIEM slúži cieľu autonómneho rozvoja odvetví priemyselnej výroby Kanárskych ostrovov a diverzifikácie hospodárstva týchto ostrovov.

               (11)Rozhodnutím Rady 2002/546/ES z 20. júna 2002 prijatým na základe článku 299 Zmluvy o ES sa Španielsku pôvodne až do 31. decembra 2011 povolilo, aby uplatňovalo oslobodenie od dane známej ako „Arbitrio sobre Importaciones y Entregas de Mercancías en las Islas Canarias“ (ďalej len „AIEM“) alebo jej zníženie v prípade určitých výrobkov, ktoré sa vyrábajú miestne na Kanárskych ostrovoch. Príloha k uvedenému rozhodnutiu obsahuje zoznam výrobkov, na ktoré sa môže vzťahovať oslobodenie od dane a jej zníženie. V závislosti od daného výrobku rozdiel v zdaňovaní miestne vyrábaných výrobkov a iných výrobkov nesmie prekročiť 5, 15 alebo 25 percentuálnych bodov.

               (12)Rozhodnutím Rady č. 895/2011/EÚ z 19. decembra 2011 sa zmenilo rozhodnutie Rady 2002/546/ES a obdobie jeho uplatňovania sa predĺžilo do 31. decembra 2013.

               (13)Rozhodnutím Rady č. 1413/2013/EÚ zo 17. decembra 2013 sa zmenilo rozhodnutie Rady 2002/546/ES a obdobie jeho uplatňovania sa predĺžilo do 30. júna 2014.

               (14)Rozhodnutím Rady č. 377/2014/EÚ z 12. júna 2014 sa Španielsku do 31. decembra 2020 povolilo uplatňovať oslobodenie od dane známej ako AIEM alebo jej zníženie v prípade určitých výrobkov vyrábaných miestne na Kanárskych ostrovoch. Príloha k uvedenému rozhodnutiu obsahuje zoznam výrobkov, na ktoré sa môže vzťahovať oslobodenie od dane alebo jej zníženie.

               (15)Maximálny rozdiel sadzby, ktorý možno uplatniť na dotknuté priemyselné výrobky, je 15 %. V súlade so zásadou subsidiarity španielske orgány rozhodnú o primeranom percente pre každý výrobok. Povolený rozdiel v zdanení by nemal prekročiť výšku odôvodnených dodatočných nákladov. Toto fiškálne zvýhodnenie by sa však malo uplatňovať do maximálnej výšky 150 miliónov EUR ročne s výnimkou riadne odôvodnených prípadov.

               (16)V súlade so zásadou subsidiarity a s cieľom zaistiť pružnosť môžu španielske orgány zmeniť výrobky a ich povolený rozdiel v zdanení, aby bolo možné zohľadniť skutočnú úroveň dodatočných nákladov, ktoré vzniknú pri výrobe takých výrobkov na Kanárskych ostrovoch. V tejto súvislosti by španielske orgány mali mať možnosť uplatniť v prípade potreby nižšie rozdiely sadzby a stanoviť minimálnu daň pre konkrétne výrobky pod podmienkou, že akákoľvek zmena bude v súlade s cieľmi článku 349 ZFEÚ. Všetky zmeny zoznamu výrobkov by mali byť založené na týchto kritériách oprávnenosti: aby existovala miestna výroba a aby jej podiel na miestom trhu predstavoval aspoň 5 %; aby existoval významný dovoz tovaru (a to aj z pevninskej časti Španielska a iných členských štátov), ktorý by mohol ohroziť pokračovanie miestnej výroby, a aby jeho podiel na miestnom trhu predstavoval aspoň 10 %, aby dodatočné náklady, ktoré zvyšujú obstarávaciu cenu miestnej výroby v porovnaní s výrobkami vyrobenými inde, ohrozovali konkurencieschopnosť miestne vyrábaných výrobkov.

               (17)Výnimky z hraničných trhových podielov možno udeliť za riadne odôvodnených okolností, medzi ktoré patrí: výroba s vysokým podielom práce; výroba, ktorá je inak strategická pre miestny rozvoj; výroba podliehajúca periodickým výkyvom; výroba v osobitne znevýhodnených oblastiach; výroba liekov a zdravotníckych pomôcok a osobných ochranných prostriedkov potrebných na riešenie zdravotnej krízy. Španielske orgány by mali mať možnosť zmeniť zoznam výrobkov a ich povolený rozdiel v zdanení pod podmienkou, že akákoľvek zmena bude v súlade s cieľmi článku 349 ZFEÚ.

               (18)Ciele v rámci podpory sociálno-ekonomického rozvoja Kanárskych ostrovov sa odzrkadľujú na vnútroštátnej úrovni v účele dane a v rozdeľovaní príjmov, ktoré vytvára. Zahrnutie príjmov z tejto dane do zdrojov hospodárskeho a daňového systému Kanárskych ostrovov a ich použitie v rámci stratégie hospodárskeho a sociálneho rozvoja vrátane podpory miestnych činností je zákonnou povinnosťou.

               (19)Oslobodenia od dane AIEM alebo zníženia tejto dane by sa mali uplatňovať počas obdobia 7 rokov. S cieľom umožniť Komisii posúdiť, či sú podmienky odôvodňujúce povolenie naďalej splnené, by Španielsko malo do 30. septembra 2025 predložiť Komisii monitorovaciu správu.

               (20)Týmto rozhodnutím nie je dotknuté prípadné uplatňovanie článkov 107 a 108 ZFEÚ,

               PRIJALA TOTO ROZHODNUTIE:

               Článok 1

               1. Odchylne od článkov 28, 30 a 110 Zmluvy o fungovaní Európskej únie sa španielskym orgánom povoľuje do 31. decembra 2027 stanoviť pre výrobky patriace do kategórií uvedených v prílohe I, ktoré sa vyrábajú miestne na Kanárskych ostrovoch, úplné oslobodenie od dane známej ako „Arbitrio sobre las Importaciones y Entregas de Mercancías en las islas Canarias (AIEM)“ alebo jej zníženie. Tieto oslobodenia musia byť súčasťou stratégie hospodárskeho a sociálneho rozvoja Kanárskych ostrovov a prispievať k podpore miestnych činností.

               2. Uplatňovanie úplných oslobodení alebo znížení uvedených v odseku 1 nesmie viesť k rozdielom vyšším ako 15 % v prípade výrobkov patriacich do kategórií uvedených v prílohe I.

               Španielsko zaistí, aby oslobodenia alebo zníženia uplatňované na výrobky neprekročili percento, ktoré je nevyhnutne potrebné na zachovanie, podporu a rozvoj miestnych činností. Povolený rozdiel v zdanení nesmie prekročiť výšku odôvodnených dodatočných nákladov.

               3. Toto fiškálne zvýhodnenie sa uplatňuje do maximálnej výšky 150 miliónov EUR ročne s výnimkou riadne odôvodnených prípadov.

               Článok 2

               Výrobky uvedené v článku 1 ods. 1 tohto rozhodnutia sa vyberú pri zohľadnení týchto kritérií:

               a) aby existovala miestna výroba a aby jej podiel na miestom trhu predstavoval aspoň 5 %;

               b) aby existoval významný dovoz tovaru (a to aj z pevninskej časti Španielska a iných členských štátov), ktorý by mohol ohroziť pokračovanie miestnej výroby, a aby jeho podiel na miestnom trhu predstavoval aspoň 10 %;

               c) aby dodatočné náklady, ktoré zvyšujú náklady miestnej výroby v porovnaní s výrobkami vyrobenými inde, ohrozovali konkurencieschopnosť miestne vyrábaných výrobkov.

               Výnimky z hraničných trhových podielov uvedených v písmenách a) a b) možno udeliť za riadne odôvodnených okolností, medzi ktoré patrí:

               i) výroba s vysokým podielom práce;

               ii) výroba, ktorá je inak strategická pre miestny rozvoj;

               iii) výroba podliehajúca periodickým výkyvom;

               iv) výroba v osobitne znevýhodnených oblastiach;

               v) výroba liekov a zdravotníckych pomôcok a osobných ochranných prostriedkov potrebných na riešenie zdravotnej krízy.

               Článok 3

               Španielske orgány do 1. januára 2021 oznámia Komisii počiatočný zoznam výrobkov, na ktoré sa uplatňujú oslobodenia alebo zníženia. Uvedené výrobky musia patriť do kategórií výrobkov stanovených v prílohe I k tomuto rozhodnutiu. Španielske orgány môžu zmeniť tento zoznam výrobkov pod podmienkou, že Komisii oznámia všetky relevantné informácie.

               Článok 4

               Španielsko najneskôr do 30. septembra 2025 predloží Komisii správu, ktorá jej umožní posúdiť, či sú naďalej splnené podmienky opodstatňujúce povolenie stanovené v článku 1 tohto rozhodnutia. Správa musí obsahovať informácie požadované v prílohe II.

               Článok 5

               Toto rozhodnutie sa uplatňuje od 1. januára 2021.

               Článok 6

               Toto rozhodnutie je určené Španielskemu kráľovstvu.

               V Bruseli

                     Za Radu

                     predseda

                     (1)

                        Rozhodnutie Rady č. 377/2014/EÚ z 12. júna 2014 o dani AIEM uplatniteľnej na Kanárskych ostrovoch,Ú. v. EÚ L 182, 21.6.2014, s. 4 – 8.

                     (2)

                        Všeobecné nariadenie o skupinových výnimkách (GBER) [nariadenie Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy] je právnym základom EÚ, na základe ktorého sa schéma štátnej pomoci AIEM povoľuje v rámci pravidiel EÚ.

                     (3)

                        Kombinovaná nomenklatúra (KN) je nástroj na zatrieďovanie tovaru, ktorý sa používa v Spoločnom colnom sadzobníku a je upravený v nariadení Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku. Vychádza z nomenklatúry harmonizovaného systému (HS), ktorú spravuje Svetová colná organizácia (WCO). Jej položky zatrieďovania pozostávajú zo štyroch číslic.

                     (4)

                        COM(2017) 623 final.

                     (5)

                        Nariadenie Európskeho parlamentu a Rady (EÚ) č. 228/2013 z 13. marca 2013.

                     (6)

                        Nariadenie Európskeho parlamentu a Rady (EÚ) č. 508/2014 z 15. mája 2014 o Európskom námornom a rybárskom fonde.

                     (7)

                        Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde.

                     (8)

                        Oznámenie Komisie Európskemu parlamentu, Rade, Európskemu
                        hospodárskemu a sociálnemu výboru a Výboru regiónov Zlepšovanie jednotného trhu: viac
                        príležitostí pre ľudí a podniky [COM(2015) 550 final], s. 4.

                     (9)

                        Ú. v. EÚ C , , s. .

    ---documentbreak---

               EURÓPSKA KOMISIA
            V Bruseli4. 8. 2020
            COM(2020) 355 final
            PRÍLOHY
            k
            návrhu rozhodnutia Rady
            o dani AIEM uplatniteľnej na Kanárskych ostrovoch
            {SWD(2020) 154 final}

               PRÍLOHA I

               Zoznam výrobkov uvedených v článku 1 ods. 1 podľa kategórií výrobkov položiek harmonizovaného systému

               Poľnohospodárstvo, chov hospodárskych zvierat, lesné hospodárstvo a rybárstvo

               0203
                      0204
                     0207
                     0407
                     0603
                     0701
                     0703
                     0706
                     0708
                     0810

               Ťažba a dobývanie

               2516
                      6801
                     6802
                     6810

               Stavebné materiály

               2523
                      3816
                     3824
                     6809
                     7006
                     7007
                     7008
                     7009
                     7010

               Chemikálie

               2804
                     2807
                      2811
                     2828
                     2853
                     3102
                     3105
                     3208
                     3209
                     3212
                     3213
                     3214
                     3304

               3401
                     3402
                     3406
                     3814
                      3917
                     3920
                     3923
                     3925
                     4012

               Kovospracujúci priemysel

               7308
                      7309
                      7604
                     7608
                     7610
                     8415
                     8424
                     8907
                     9403
                     9404
                     9406

               Odvetvie potravín a nápojov

               0210
                      0305
                     0403
                     0406
                     0901
                     1101
                     1102
                     1601
                     1602
                     1702
                     1704
                     1806
                     1901 1902
                     1904
                     1905
                     2002
                     2005
                     2006
                     2007
                     2008
                     2009
                     2103
                     2105
                     2106
                     2201

               2202
                     2203
                     2204
                     2208
                     2309

               Tabak

               2402

               Textil, koža a obuv

               6109
                     6112

               Papier

               4808
                     4811
                     4818
                     4819
                     4821
                     4823

               Grafické umenie

               4909
                     4910
                     4911

               PRÍLOHA II

               Informácie, ktoré sa majú uviesť v monitorovacej správe uvedenej v článku 4

               1. Odhadované dodatočné náklady. Španielske orgány musia zaslať súhrnnú správu s údajmi postačujúcimi na to, aby z nich bolo možné odhadnúť, že dodatočné náklady, ktoré zvyšujú obstarávaciu cenu miestnej výroby v porovnaní s výrobkami vyrobenými inde, existujú. Súhrnná správa musí obsahovať tieto informácie, ak sú dispozícii: náklady na vstupy, náklady na nadmerné zásoby, náklady na vybavenie, dodatočné náklady práce a finančné náklady. Tieto údaje musia obsahovať odkaz aspoň na kategórie výrobkov položiek harmonizovaného systému zodpovedajúci štyrom čísliciam kombinovanej nomenklatúry.

               Táto správa musí obsahovať súhrnné výsledky podrobných ad hoc štúdií o dodatočných nákladoch, ktoré musí Španielsko naďalej uskutočňovať.

               2. Iné dotácie. Španielske orgány musia zaslať zoznam všetkých ostatných pomocných a podporných opatrení, ktoré sú zamerané na riešenie dodatočných prevádzkových nákladov hospodárskych subjektov spojených so statusom Kanárskych ostrovov ako najvzdialenejšieho regiónu.

               3. Vplyv na verejný rozpočet. Španielske orgány musia vyplniť tabuľku 1, v ktorej uvedú odhadovanú celkovú sumu dane (v eurách), ktorá v rámci režimu AIEM bola alebo nebola vybraná.

               Tabuľka 1.

                        Rok*

                        2019

                        2020

                        2021

                        2022

                        2023

                        2024

                        Poznámky**

                        Ušlé daňové príjmy

                        Daňové príjmy – dovoz

                        Daňové príjmy – miestna výroba

               Poznámky k tabuľke:

               1.„Ušlé daňové príjmy“: celková suma dane (v eurách), ktorá nebola vybraná z dôvodu rozdielu v zdanení uplatňovaného na miestnu výrobu (zníženia/oslobodenia). Na úrovni výrobku sa počíta vynásobením hodnoty produkcie predanej na miestnom trhu (t. j. bez vývozu) uplatňovaným rozdielom v zdanení. Ukazovateľ sa potom počíta sčítaním odhadov na úrovni výrobku.

               2.„Daňové príjmy – dovoz“: celková suma dane (v eurách) vybraná z dovozu výrobkov podliehajúcich dani.

               3.„Daňové príjmy – miestna výroba“: celková suma dane (v eurách) vybraná z miestnych výrobkov podliehajúcich dani.

               4.(*) Informácie nemusia byť dostupné pre všetky uvedené roky.

               5.(**) Uveďte pripomienky a objasnenia, ktoré považujete za relevantné.

               4. Vplyv na celkovú hospodársku výkonnosť. Španielske orgány musia vyplniť tabuľku 2, pričom uvedú akékoľvek údaje preukazujúce vplyv znížených daní na sociálno-hospodársky rozvoj regiónu. Ukazovatele požadované v tabuľke sa musia týkať výkonnosti podporovaných sektorov v porovnaní s celkovou výkonnosťou hospodárstva regiónu. Ak niektoré ukazovatele nie sú k dispozícii, treba uviesť alternatívne vykazované údaje o celkovej hospodárskej výkonnosti regiónu.

               Tabuľka 2.

                        Rok*

                        2019

                        2020

                        2021

                        2022

                        2023

                        2024

                        Poznámky**

                        Regionálna hrubá pridaná hodnota

                        -V podporovaných sektoroch

                        Celková zamestnanosť v regióne

                        -V podporovaných sektoroch

                        Počet aktívnych podnikov

                        -V podporovaných sektoroch

                        Index cenovej hladiny – pevninská časť

                        Index cenovej hladiny – región

               Poznámky k tabuľke:

               1. „Podporované sektory“: zamýšľané ako sektory hospodárstva (podľa vymedzenia NACE alebo podobne), v ktorých výroba zväčša (podľa objemu výroby) využíva zníženie dane alebo oslobodenie od dane.

               2.(*) Informácie nemusia byť dostupné pre všetky uvedené roky.

               3.(**) Uveďte pripomienky a objasnenia, ktoré považujete za relevantné.

               5. Špecifikácie režimu. Španielske orgány musia vyplniť tabuľky 3 a 4 za každý výrobok (podľa toho, čo sa hodí, KN4, KN6, KN8 alebo TARIC10) a za každý rok (od 2019 po 2024). Zoznam obsahuje len výrobky, na ktoré sa vzťahujú rozdielne sadzby cla.

               Tabuľka 3. Identifikácia výrobkov a uplatniteľné sadzby.

                        Podporované výrobky – kód KN (4, 6, 8 al. 10-miestny)

                        Rok

                         Schválená kategória KN4

                        Špecifikácie kódu

                        Sadzba vonkajšej dane

                        Sadzba vnútornej dane

                        Uplatnený rozdiel v zdanení

                        Poznámky**

                        2019

                        2020

                        2021

                        2022

                        2023

               Poznámky k tabuľke:

               1.„Schválená kategória KN4“: kategória KN4 schválená v tomto rozhodnutí.

               2.„Špecifikácie kódu“: pre prípad, že sa rozdielne zaobchádzanie rozšíri na iné 10-miestne kódy alebo je založené na iných ad hoc špecifikáciách podľa vymedzení KN/TARIC.

               3.„Sadzba vonkajšej dane“: sadzba dane uplatňovaná na dovoz.

               4.„Sadzba vnútornej dane“: sadzba dane uplatňovaná na miestnu výrobu.

               5.„Uplatnený rozdiel v zdanení“: rozdiel medzi vonkajšou a vnútornou sadzbou.

               6. (**) Uveďte pripomienky a objasnenia, ktoré považujete za relevantné.

               Tabuľka 4. Podiel podporovaných výrobkov na trhu.

                        Podporované výrobky – kód KN (4, 6, 8 al. 10-miestny)*

                        Rok

                        Objem

                        Hodnota (v EUR)

                        Poznámky**

                        miestna výroba

                        jednotka

                        dovoz

                        podiel na trhu**

                        miestna výroba

                        dovoz

                        podiel na trhu**

                        2019

                        2020

                        2021

                        2022

                        2023

               Poznámky k tabuľke:

               1.(*) Prvý stĺpec by sa mal zhodovať s predchádzajúcou tabuľkou, aby bolo údaje možné porovnať.

               2.„Objem“: v stĺpci „jednotka“ uveďte mernú jednotku (tony, hl, kusy atď.).

               3.„Hodnota“: v prípade dovozu sa zhoduje so základom dane.

               4.(**) „Podiel na trhu“: podiel na trhu sa musí počítať bez vývozu miestnych výrobkov.

               5.(***) Uveďte pripomienky a objasnenia, ktoré považujete za relevantné.

               6. Nezrovnalosti. Španielske orgány musia v súvislosti s uplatňovaním povolenia poskytnúť informácie o všetkých prešetrovaniach administratívnych nezrovnalostí, najmä o daňových únikoch alebo pašovaní. Poskytnite podrobné informácie obsahujúce aspoň údaje o povahe prípadu, hodnote a časovom období.

               7. Sťažnosti. Španielske orgány musia poskytnúť informácie o tom, či miestne, regionálne alebo vnútroštátne orgány dostali akékoľvek sťažnosti týkajúce sa uplatňovania povolenia, či už od subjektov, na ktoré sa povolenie vzťahuje, alebo od subjektov, na ktoré sa povolenie nevzťahuje.